
ΑΝΑΚΟΙΝΩΣΗ
Ε.Σ.Α.μεΑ.: Να επανέλθει στο 50% το όριο αναπηρίας για την προσαύξηση 20% στην αντιμισθία των αιρετών   
Την τροποποίηση της ΚΥΑ 55473/07.10.2026, ώστε η προσαύξηση κατά 20% της αντιμισθίας των αιρετών οργάνων δήμων και περιφερειών με αναπηρία να χορηγείται σε όσους έχουν πιστοποιημένο ποσοστό αναπηρίας τουλάχιστον 50%, όπως ίσχυε στο προγενέστερο νομοθετικό πλαίσιο, ζητά η Εθνική Συνομοσπονδία Ατόμων με Αναπηρία (Ε.Σ.Α.μεΑ.) με επιστολή της προς τον υπουργό Εσωτερικών Θ. Λιβάνιο.
Η Ε.Σ.Α.μεΑ. επισημαίνει ότι, παρότι με τη συγκεκριμένη ΚΥΑ αποκαταστάθηκε η πρόβλεψη για την προσαύξηση κατά 20% της αντιμισθίας, το απαιτούμενο ποσοστό αναπηρίας αυξήθηκε από το 50% στο 67%, αποκλείοντας έτσι από τη ρύθμιση αιρετά άτομα με αναπηρία που μέχρι πρότινος δικαιούνταν την εν λόγω προσαύξηση.
Η εξέλιξη αυτή δημιουργεί πρόσθετα εμπόδια στην άσκηση των καθηκόντων των αιρετών με αναπηρία και περιορίζει στην πράξη τις προϋποθέσεις ισότιμης συμμετοχής τους στην πολιτική και δημόσια ζωή. Η προσαύξηση της αντιμισθίας αποτελεί ουσιαστικό μέτρο στήριξης της συμμετοχής αυτής και η απώλειά της δεν συνάδει με τις αρχές της ισότητας και της συμπερίληψης, ούτε με το άρθρο 29 της Σύμβασης του ΟΗΕ για τα Δικαιώματα των Ατόμων με Αναπηρίες, που κατοχυρώνει τη συμμετοχή των ατόμων με αναπηρία στην πολιτική και δημόσια ζωή.
Παράλληλα, η Ε.Σ.Α.μεΑ. υπογραμμίζει ότι σε σημαντικές νομοθετικές ρυθμίσεις που αφορούν στην πρόσβαση των ατόμων με αναπηρία στην εργασία και στην απασχόληση, όπως ο ν. 4765/2021 για τις διαδικασίες προσλήψεων μέσω ΑΣΕΠ και ο ν. 2643/1998 για την απασχόληση προστατευόμενων κατηγοριών, προβλέπεται, υπό τις ειδικότερες προϋποθέσεις τους, ποσοστό αναπηρίας τουλάχιστον 50%.
Για λόγους ίσης μεταχείρισης και συνοχής με το ευρύτερο θεσμικό πλαίσιο προστασίας των ατόμων με αναπηρία, η ΕΣΑμεΑ ζητά από τον υπουργό Εσωτερικών:
Την τροποποίηση της σχετικής ΚΥΑ, ώστε η προσαύξηση κατά 20% της αντιμισθίας να χορηγείται στους αιρετούς με πιστοποιημένο ποσοστό αναπηρίας τουλάχιστον 50%.
Την αναδρομική ισχύ της ρύθμισης από την έναρξη εφαρμογής του νέου Κώδικα Τοπικής Αυτοδιοίκησης, προκειμένου να αποκατασταθούν και οι οικονομικές απώλειες που έχουν προκύψει από τον Ιούλιο του 2026.
Η ισότιμη συμμετοχή των ατόμων με αναπηρία στα κοινά είναι κατοχυρωμένο δικαίωμα. Η Πολιτεία οφείλει να διασφαλίζει ότι οι νομοθετικές μεταβολές δεν οδηγούν σε περιορισμό ή υποχώρηση ήδη κατακτημένων δικαιωμάτων, αλλά ενισχύουν ουσιαστικά τη δυνατότητα των ατόμων με αναπηρία να συμμετέχουν ισότιμα στην πολιτική και δημόσια ζωή.


Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esaea.gr ή www.esamea.gr.

